作者:皎然
標題:春日對雨聯句一首
內容:春煙帶微雨，漠漠連城邑。桐葉生微陰，桃花更宜濕。——韓章蕭條暗楊柳，散漫下原隰。歸路不我從，遙心空佇立。——皎然林低山影近，岸轉水流急。芳草自堪遊，白雲如可揖。——韓章尋山禪客意，苦雨陶公什。遊衍情未終，歸飛暮相及。——皎然峰高日色轉，潭淨天光入。卻欲學神仙，空思謝朋執。——韓章為道貴逍遙，趨時多苦集。瓊英若可餐，青紫徒勞拾。——皎然